<classify> Serikali leo imewasilisha bungeni Muswada wa Sheria ya Marekebisho ya Sheria Mbalimbali Namba 3 wa mwaka 2018 unaopendekeza kurekebisha sheria sita.Mwanasheria Mkuu wa Serikali, Dk. Adelardus Kilangi amezitaja sheria hizo kuwa ni Sheria ya Mamlaka ya Rufaa Sura ya 141, Sheria ya Uendeshaji wa Mashauri ya Madai, Sura ya 33, na Sheria ya Mahakama ya Utatuzi wa Migogoro ya Ardhi, Sura 216.Nyingine ni Sheria ya Mahakama za Mahakimu, Sura ya 11, Sheria ya Baraza la Michezo Tanzania, Sura ya 49 na Sheria ya Takwimu, Sura ya 351. Dk. Kilangi amewaeleza wabunge kuwa, muswada huo umegawanyika katika sehemu kuu saba.Marekebisho yanayopendekezwa katika muswada huu yanalenga kuboresha na kuimarisha utekelezaji wa sheria hizo kwa kuondoa upunguu ulioonekana wakati wa kuzitumia na kuweka masharti mengine ili kuleta uwiano kati ya sheria zinazorekebishwa na sheria zilizopo amesema Dk. Kilangi.Amewaeleza wabunge kuwa, mambo muhimu yaliyozingatiwa katika muswada huo yanahusisha kubadili vifungu vya sheria kwa kufuta baadhi ya hivyo na kuviandika upya, kuongeza vifungu vipya vya sheria na kufuta baadhi ya maneno kwenye vifungu vya sheria na kuingiza maneno mapya.Ijumaa iliyopita Waziri wa Katiba na Sheria, Profesa Palamagamba Kabudi aliwasilisha bungeni Muswada wa Sheria ya Marekebisho ya Sheria Mbalimbali Namba 2 wa mwaka 2018 kwa lengo la kurekebisha sheria 13.Waziri aliwasilisha muswada huo wakati wa kikao cha nne cha Mkutano wa 12 wa Bunge unaoendelea jijini Dodoma. Taratibu za kuupitisha muswada huo zilikamilika siku hiyo hiyo lakini ilishindikana kuupitisha kwa kuwa akidi ya wabunge haikutimia.  <topic>: kitaifa 